CELEX: 32020R0533
Language: ro
Date: 2020-04-15 00:00:00
Title: Regulamentul (UE) 2020/533 al Băncii Centrale Europene din 15 aprilie 2020 privind prelungirea termenelor de raportare a informațiilor statistice (BCE/2020/23)

17.4.2020   
               
               
                  RO
               
               
                  Jurnalul Oficial al Uniunii Europene
               
               
                  L 119/15
               
            
         REGULAMENTUL (UE) 2020/533 AL BĂNCII CENTRALE EUROPENE
         din 15 aprilie 2020
         privind prelungirea termenelor de raportare a informațiilor statistice (BCE/2020/23)
         
         CONSILIUL GUVERNATORILOR BĂNCII CENTRALE EUROPENE,
         având în vedere Tratatul privind funcționarea Uniunii Europene,
         având în vedere Statutul Sistemului European al Băncilor Centrale și al Băncii Centrale Europene, în special articolele 5.1 și 12.1,
         având în vedere Regulamentul (CE) nr. 2533/98 al Consiliului din 23 noiembrie 1998 privind colectarea informațiilor statistice de către Banca Centrală Europeană (1), în special articolul 5 alineatul (1),
         întrucât:
         
                     (1)
                  
                  
                     Cerințele de raportare statistică prevăzute în regulamentele relevante ale Băncii Centrale Europene (BCE) reflectă nevoile de date statistice ale Eurosistemului. Cu toate acestea, actuala pandemie de coronavirus 2019 (COVID-19) poate reprezenta o provocare semnificativă pentru agenții raportori de date statistice.
                  
               
                     (2)
                  
                  
                     Prin urmare, ar putea fi necesar să se permită o prelungire a termenelor de raportare a anumitor informații statistice pentru o perioadă de timp determinată. Pentru a fi eficace, o decizie în acest sens ar trebui adoptată în mod rapid și eficient.
                  
               
                     (3)
                  
                  
                     Pentru a reacționa prompt la actuala situație de pandemie, prezentul regulament ar trebui să intre în vigoare în ziua următoare datei publicării în Jurnalul Oficial al Uniunii Europene,
                  
               ADOPTĂ PREZENTUL REGULAMENT:
         
            Articolul 1
            Delegarea competenței de prelungire a termenelor de raportare a informațiilor statistice
            
               (1)   Consiliul guvernatorilor deleagă Comitetului executiv competența de a prelungi termenele de raportare a informațiilor statistice solicitate în temeiul regulamentelor Băncii Centrale Europene (BCE) enumerate în anexa la prezentul regulament.
            
            
               (2)   Atunci când ia o decizie de prelungire a unui termen de raportare a informațiilor statistice, Comitetul executiv ia în considerare:
               
                           (a)
                        
                        
                           frecvența de raportare în temeiul fiecărui regulament al BCE menționat în anexa la prezentul regulament;
                        
                     
                           (b)
                        
                        
                           impactul răspândirii COVID-19 asupra capacităților de raportare și de asigurare a calității datelor ale agenților raportori și asupra capacității băncilor centrale naționale ale statelor membre a căror monedă este euro (denumite în continuare „BCN”) și a BCE de a efectua verificarea necesară a informațiilor statistice;
                        
                     
                           (c)
                        
                        
                           caracterul urgent al colectării datelor în cauză pentru exercitarea de către BCE și de către BCN a misiunilor Sistemului European al Băncilor Centrale (SEBC);
                        
                     
                           (d)
                        
                        
                           necesitatea concentrării resurselor BCE și ale BCN asupra colectării acelor date care sunt cel mai urgent necesare pentru exercitarea de către BCE și de către BCN a misiunilor SEBC.
                        
                     
            
               (3)   Orice decizie luată de Comitetul executiv în conformitate cu alineatul (1) ține seama de avizul Comitetului de statistică al SEBC (STC) în componența sa standard. Pentru a oferi consiliere Comitetului executiv, STC ia în considerare nevoile utilizatorilor de date.
            
            
               (4)   Prelungirea termenelor de raportare a informațiilor statistice poate viza numai raportarea scadentă la 31 decembrie 2020 sau înainte de această dată.
            
            
               (5)   Termenele de raportare a informațiilor statistice nu pot fi prelungite dincolo de data de 30 iunie 2021.
            
            
               (6)   Orice decizie luată de Comitetul executiv în temeiul alineatului (1) se notifică în mod regulat, pe bază trimestrială, Consiliul guvernatorilor.
            
            
               (7)   Agenții raportori în cauză sunt informați cu privire la orice decizie luată de Comitetul executiv în temeiul alineatului (1).
            
            
               (8)   De asemenea, Consiliul guvernatorilor deleagă Comitetului executiv competența de a prelungi termenele de raportare de către BCN a informațiilor statistice prevăzute la alineatul (1) către BCE. Orice decizie luată de Comitetul executiv în temeiul prezentului alineat este conformă cu decizia relevantă luată de Comitetul executiv în temeiul alineatului (1).
            
         
         
            Articolul 2
            Dispoziție finală
            Prezentul regulament intră în vigoare în ziua următoare datei publicării în Jurnalul Oficial al Uniunii Europene.
            Prezentul regulament este obligatoriu în toate elementele sale și se aplică direct în statele membre în conformitate cu tratatele.
         
         
            Adoptat la Frankfurt pe Main, 15 aprilie 2020.
            
               
                  Pentru Consiliul guvernatorilor BCE
               
               
                  Președintele BCE
               
               Christine LAGARDE
            
         
         
            (1)  JO L 318, 27.11.1998, p. 8.
      
      
         
            ANEXA
            Lista regulamentelor BCE
            
               1.   
               
                  Regulamentul (UE) nr. 1409/2013 al Băncii Centrale Europene din 28 noiembrie 2013 privind statisticile referitoare la plăți (BCE/2013/43) (JO L 352, 24.12.2013, p. 18).
               
            
            
               2.   
               
                  Regulamentul (UE) 2018/231 al Băncii Centrale Europene din 26 ianuarie 2018 privind cerințele de raportare de statistică pentru fondurile de pensii (BCE/2018/2) (JO L 45, 17.2.2018, p. 3).
               
            
            
               3.   
               
                  Regulamentul (UE) nr. 1374/2014 al Băncii Centrale Europene din 28 noiembrie 2014 privind cerințele de raportare de statistică pentru societățile de asigurare (BCE/2014/50) (JO L 366, 20.12.2014, p. 36).